Храм Мікалая Японскага

**Храм сьвяціцеля Мікалая Японскага** — хрысьціянскі храм аднайменнага праваслаўнага прыходу, асьвечаны ў лютым 2012 году ў Менску (Беларусь).

Уваходзіць склад Менскага 2-га гарадзкога дабрачыньня Менскай япархіі Беларускага экзархату Расейскай праваслаўнай царквы. На 2018 год пры храме дзейнічалі нядзельная школа, дзіцячая студыя разьвіцьця і выхаваньня асобы, школа практычнай генэалёгіі, школа каліграфіі, жаночы клюб вязаньня «Амігурумі», грамадзкае аб’яднаньне «Цэнтар падтрымкі сям’і і мацярынства «Матуля», экалягічная сьцежка, бібліятэка і хор.

## Кіраўніцтва
* Сьвятары: пратаярэй Павал Сярдзюк, ярэі Гардзей Шчаглоў і Сергій Цімашэнкаў.
* Рэгент хору: Мікіта Булахаў.
* Званар: Віталь Міхайлаў.

## Дзейнасьць
11 студзеня 2013 году прыход імя Мікалая Японскага пры ўдзеле ярэя Зьмітра Грыцэнкі ладзіў малітоўны чын «Праваслаўныя супраць аборту». Пасьля малітвы адбыўся круглы стол пад назвай «Беларусь без абортаў — што ты для гэтага можаш зрабіць?». 16 красавіка 2016 году на дзялянцы храма Мікалая Японскага адчынілі экалягічную сьцежку, уздоўж якой пасадзілі дрэвы. У адкрыцьці 1-й такой сьцежкі на дзялянцы праваслаўнай царквы ўдзельнічалі настаяцель прыходу Павал Сярдзюк, міністар прыродных рэсурсаў і аховы навакольнага асяродзьдзя Андрэй Каўхута і галоўны прадусар Белтэлерадыёкампаніі Кірыл Казакоў. За першы год экасьцежку наведала звыш 1000 мясцовых школьнікаў. З 2018 году сьцежку сталі выкарыстоўваць падчас штогадовага Фэсту экскурсаводаў.

19 чэрвеня 2016 году пры храме Мікалая Японскага прайшоў «Траецкі фэст» зь песьнямі і танцамі, на якім выступіў Алег Хаменка. 2 кастрычніка 2016 году пры храме адбыўся «Восеньскі фэст» з канцэртам. 14 студзеня 2017 году пры храме правялі «Зімовы фэст», на якім выступілі сьпевакі Аляксандар Анісімаў, Зьміцер Вайцюшкевіч і Лявон Вольскі, гурты «Жэмэрва» з Польшчы і «Ляўданс». У далейшым усе 3 фэсты сталі штогадовымі. У наступным фэстывалі хрысьціянскіх культураў «Траецкі фэст», які прайшоў 4 чэрвеня 2017 году, у якасьці добраахвотнікаў удзельнічала звыш 60 навучэнцаў Менскага каледжу бізнэсу і права, што месьціцца па суседзтве. Адначасна брэндынгавае агенцтва «Фабула» (Менск, вул. Сурганава, д. 41) распрацавала сымболіку фэста для прыхода Мікалая Японскага на дабрачыннай аснове.

21 студзеня 2018 году настаяцель храма Павал Сярдзюк удзельнічаў у экумэнічным набажэнстве з каталіцкімі сьвятарамі падчас Тыдня малітваў за адзінства хрысьціянаў, які праходзіў 18-25 студзеня 2018 году.

## Мінуўшчына

Улетку 2009 году ў Менску заснавалі 36-ы праваслаўны прыход, які атрымаў імя Мікалая Японскага і налічваў звыш 20 чалавек. На пачатку верасьня 2009 году Менскі гарадзкі выканаўчы камітэт вылучыў прыходу дзялянку пад будаўніцтва храма ў мікрараёне Каменная Горка (Фрунзэнскі раён). 16 лютага 2012 году ў Менску асьвяцілі драўляны храм Мікалая Японскага, які стаў 6-м у сьвеце ў гонар гэтага сьвяціцеля. У інтэр’еры храма выкарысталі праваслаўныя крыжы (☦), тады як на купалах-цыбулінах разьмясьцілі расейскія праваслаўныя крыжы з 6-ю канцамі (расейскія крыжы). Храм узначаліў Павал Сярдзюк, які з 2006 году вёў па-расейску перадачу «Мір вашаму дому» на тэлеканале «Лад».

У сьнежні 2014 году пры місіянэрскім прыходзе імя Мікалая Японскага заснавалі вакальны ансамбль, які на лістапад 2016 году налічваў 7 маладых музыкаў на чале з рэгенткай Натальляй Санько. Ансамбль удзельнічаў у сьвяточных набажэнствах храма і выпусьціў у 2015 годзе кружэлку «Калядныя вечары», куды ўвайшлі калядныя песьні Беларусі, Расеі і Ўкраіны.


Файл:!Храм Мікалая Японскага (Менск, 2018 г.) 2.jpg|Прыналежнасьць храма (2018 г.)
Файл:!Храм Мікалая Японскага (Менск, 2018 г.) 3.jpg|Выгляд з боку Лідзкай вуліцы (2018 г.)


### Кіраўнікі прыходу
* пратаярэй Павал Сярдзюк (з 5 кастрычніка 2009 году)

## Крыніцы

## Вонкавыя спасылкі

* 
* 
* ГА «Цэнтар падтрымкі сям’і і мацярынства «Матуля»

Катэгорыя:Праваслаўныя храмы Менску
Катэгорыя:Зьявіліся ў 2012 годзе